## Odluka Ustavnog suda Republike Hrvatske broj:U-III-4715/2005 od 17. siječnja 2008.

### NN 20/2008 (15.2.2008.), Odluka Ustavnog suda Republike Hrvatske broj:U-III-4715/2005 od 17. siječnja 2008.

# USTAVNI SUD REPUBLIKE HRVATSKE

**626**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Mario Kos, Davor Krapac, Ivan Matija i Nevenka Šernhorst, članovi Vijeća,
u postupku koji je ustavnom tužbom pokrenuo Š. U. iz S. J., kojeg zastupa I. B.,
dipl. pravnik iz Sindikata državnih i lokalnih službenika i namještenika
Republike Hrvatske, na sjednici održanoj 17. siječnja 2008. godine, jednoglasno
je donio

## ODLUKU

I. Ustavna tužba se usvaja.
II. Ukidaju se presuda Županijskog suda u Vukovaru broj: Gž-2369/05-3 od 26.
rujna 2005. godine i presuda Općinskog suda u Vukovaru broj: P-811/03-17 od 1.
srpnja 2005. godine.
III. Predmet se vraća Općinskom sudu u Vukovaru na ponovni postupak.
IV. Ova odluka objavit će se u »Narodnim novinama«.

```
Obrazloženje
```

1. Ustavna tužba podnesena je protiv presude Županijskog suda u Vukovaru broj:
Gž-2369/05-3 od 26. rujna 2005. godine, kojim je odbijena žalba podnositelja i
potvrđena presuda Općinskog suda u Vukovaru broj: P-811/03-17 od 16. lipnja
2005. godine.
Navedenom presudom Općinskog suda u Vukovaru odbijen je podnositelj s tužbenim
zahtjevom kojim je od tuženih: Grada V. i J. v. p. V., na ime uvećane plaće na
temelju odredbe članka 19. stavka 1. Zakona o područjima posebne državne skrbi
(»Narodne novine«, broj 44/96., 57/96. i 124/97.), za vrijeme od kolovoza 2000.
godine do srpnja 2001. godine zatražio isplatu iznosa od 43.300,33 kune sa
zakonskim zateznim kamatama na pojedinačno specificirane iznose od dospijeća do
isplate.
2. U ustavnoj tužbi podnositelj ponavlja navode isticane u postupcima koji su
prethodili postupku pred ovim Sudom. Osporenom presudom Županijskog suda u
Vukovaru (kao i presudom Općinskog suda u Vukovaru) slijedom pogrešne primjene
mjerodavnog materijalnog prava, nalazi povrijeđenima ustavna prava propisana
člankom 14. stavkom 2., člankom 26., člankom 29. stavkom 1. i člankom 54.
stavcima 1. i 2. Ustava.

*Ustavna tužba je osnovana.*

3. Prema odredbi članka 62. stavka 1. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst; u
daljnjem tekstu: Ustavni zakon), svatko može podnijeti Ustavnom sudu ustavnu
tužbu ako smatra da mu je pojedinačnim aktom tijela državne vlasti, tijela
jedinice lokalne i područne (regionalne) samouprave ili pravne osobe s javnim
ovlastima, kojim je odlučeno o njegovim pravima i obvezama ili o sumnji ili
optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom, odnosno Ustavom zajamčeno pravo na lokalnu i područnu
(regionalnu) samoupravu.
Ustavni sud u postupku u povodu ustavne tužbe, u granicama zahtjeva istaknutog u
ustavnoj tužbi, utvrđuje je li u postupku odlučivanja o pravima i obvezama
podnositelju povrijeđeno ustav­no pravo, pri čemu se, u pravilu, ne upušta u
pitanja jesu li sudovi pravilno i potpuno utvrdili činjenično stanje i ocijenili
dokaze. Za Ustavni sud relevantne su samo one činjenice od čijeg postojanja
ovisi ocjena o povredi ustavnog prava.
4. Tužbom u predmetnom parničnom postupku podnositelj je od Grada V. i J. v. p.
V., pozivom na članak 19. stavak 1. Zakona o područjima posebne državne skrbi,
zatražio isplatu uvećane plaće u navedenom iznosu za razdoblje od kolovoza 2000.
godine do srpnja 2001. godine.
Odbijajući tužbeni zahtjev podnositelja, Općinski sud u Vukovaru, u svojoj
presudi, između ostalog je naveo: *»(...) Između parničnih stranaka nespornim je
utvrđeno da je tužitelj u spornom razdoblju bio u radnom odnosu kod JVP Vukovar
i da nije primao uvećanu plaću u smislu čl. 19. st. 1. Zakona o područjima
posebne državne skrbi. Također, nespornim je utvrđeno da je tužitelj danom
stupanja na snagu Zakona o vatrogastvu u smislu čl. 56. st. 2. tog Zakona
preuzet u J. v. p. V. kao raniji zaposlenik V. p. Policijske uprave v.-s. Prema
odredbi čl. 58. Zakona o vatrogastvu za financiranje redovne djelatnosti
zaposlenika javnih vatrogasnih postrojbi – postaja i ispostava Ministarstva
unutarnjih poslova Republike Hrvatske osiguravaju se na postojeći način u
državnom proračunu do 31. prosinca 2004. godine. Stoga tuženi Grad V. i J. v. p.
V. u konkretnom slučaju nisu pasivno legitimirani, odnosno tužitelj je promašio
pasivnu legitimaciju u odnosu na ove tuženike, zbog čega je tužbeni zahtjev u
cijelosti valjalo odbiti kao neosnovan prema oboje tuženika (...).«.*
Županijski sud u Vukovaru, ispitujući prvostupanjsku presudu u smislu odredbe
članka 365. stavka 2. Zakona o parničnom postup­ku, nije utvrdio postojanje niti
jedne od bitnih povreda odredaba parničnog postupka propisanih odredbom članka
354. stavka 2. točaka 1. do 13. Zakona o parničnom postupku. U cijelosti
drugostupanjski je sud prihvatio činjenična utvrđenja i pravno stajalište suda u
prvom stupnju.
5. Analizom razloga ustavne tužbe, navoda i razloga istaknutih u osporenim
presudama, Sud je u slučaju podnositelja utvrdio povredu odredbe članka 14.
stavka 2. Ustava.
U konkretnom slučaju mjerodavna je odredba članka 56. stavci 1. i 2. Zakona o
vatrogastvu (»Narodne novine«, broj 106/99.) koja glasi:
*Danom početka primjene ovoga Zakona vatrogasne postrojbe – postaje i ispostave
Ministarstva unutarnjih poslova nastavljaju s radom kao javne vatrogasne
postrojbe općine, grada i Grada Zagreba u kojima su sjedišta tih postrojbi –
postaja i ispostava.
Poslove i zaposlenike vatrogasnih postrojbi – postaja i ispostava Ministarstva
unutarnjih poslova iz stavka 1. ovoga članka, koji su na dan primjene ovog
Zakona zatečeni na poslovima u tim vatrogasnim postrojbama – postajama i
ispostavama, preuzimaju općine, gradovi i Grad Zagreb u kojima su sjedišta tih
postrojbi – postaja i ispostava.*
Zakon o vatrogastvu počeo se primjenjivati 1. siječnja 2000. godine (članak 61.
Zakona).
Za potrebe ustavnosudskog postupka, o navodima ustavne tuž­be podnositelja
zatraženo je očitovanje J. v. p. V. iz kojeg je razvidno da je podnositelj
prijavljen kao zaposlenik J. v. p. V. od 1. lipnja 2000. godine. U očitovanju je
zaključno navedeno: *»(...) Za razdoblje od kolovoza 2000. godine do srpnja 2001.
godine, plaća tužitelja bila je obračunavana na isti način kao i za vrijeme
zaposlenja u MUP-u, odnosno bez uvećanja na temelju odredbe članka 19. stavka 1.
Zakona o područjima od posebne državne skrbi. Sam obračun i isplatu plaće
tužitelju vršio je MUP za J. v. p. V. do prosinca 2000. godine, budući da J. v.
p. V. iz tehničkih razloga to nije mogla obavljati. Od siječnja 2001. i dalje
obračun i isplatu plaće tužitelju vršila je sama J. v. p. V., s istim načinom
obračuna.«.*
Budući da je već u tijeku postupaka koji su prethodili postupku kod ovog Suda,
nespornim utvrđeno (a što proizlazi i iz citiranog očitovanja J. v. p. V.) da je
podnositelj u razdoblju za koje je tužbom u predmetnom parničnom postupku
zatražio isplatu uvećane plaće, bio zaposlenik upravo tužene J. v. p. V.,
Ustavni sud ocjenjuje da je, pozivajući se na promašenu pasivnu legitimaciju na
strani tuženih, neosnovano odbijena tužba podnositelja u parničnom postupku. Na
taj način, podnositelj je doveden u nejednak položaj u odnosu na druge
pripadnike javnih vatrogasnih postrojbi koji su preuzeti od strane gradova i
općina temeljem odredbi Zakona o vatrogastvu.
Utvrđujući da je osporenim presudama podnositelju povrijeđeno ustavno pravo
zajamčeno odredbom članka 14. stavka 2. Ustava (svi su pred zakonom jednaki),
Sud nije smatrao potrebnim razmatrati i ostale povrede ustavnih prava na koja
podnositelj u svojoj ustavnoj tužbi ukazuje.
6. Slijedom navedenog, na temelju odredaba članaka 74. i 76. Ustavnog zakona,
odlučeno je kao u točkama I., II. i III. izreke.
Odluka iz točke IV. izreke temelji se na odredbi članka 29. Ustav­nog zakona.

Broj: U-III-4715/2005
Zagreb, 17. siječnja 2008.

USTAVNI SUD REPUBLIKE HRVATSKE
Predsjednica Vijeća
**Agata Račan,** v. r.

Odluka, NN 20/2008-626
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)